b'\n_START_ARTICLE_\nLisp\n_START_SECTION_\nPovijest\n_START_PARAGRAPH_\nDizajnirao ga je John McCarthy, a razvijali su ga Steve Russell, Timothy P. Hart i Mike Levin. Na dizajn LISP-a mnogo je utjecao lambda ra\xc4\x8dun matemati\xc4\x8dara Alonza Churcha. Izvorno specificiran 1958., Lisp je drugi najstariji vi\xc5\xa1i programski jezik koji se i danas na\xc5\xa1iroko rabi; samo je Fortran stariji. Ba\xc5\xa1 poput Fortrana, Lisp se je jako mnogo promijenio od svojih mladih dana, i mnogo je dijalekata postojalo tijekom povijesti. Primjerice, izvorna ina\xc4\x8dica LISP-a imala je nekolicinu primitiva, za razliku od dana\xc5\xa1njeg LISP-a koji ih ima vi\xc5\xa1e stotinjaka._NEWLINE_Danas su najpoznatiji Lispovi dijalekti op\xc4\x87e namjene Common Lisp i Scheme te Logo, kojeg se razvilo za istra\xc5\xbeivanja u ra\xc4\x8dunalnoj znanosti._NEWLINE_Lisp je izvorno stvoren kao prakti\xc4\x8dna matemati\xc4\x8dka notacija za ra\xc4\x8dunalne programe, zasnovan na Churchovom lambda ra\xc4\x8dunu. Brzo je stekao status favoriziranog programskog jezika za istra\xc5\xbeivanja u podru\xc4\x8dju umjetne inteligencije. Kao jedan od najstarijih programskih jezika, Lisp je uveo mnoge ideje u ra\xc4\x8dunalstvo, uklju\xc4\x8duju\xc4\x87i stablastih podatkovnih struktura, automatskog upravljanja memorijom, dinami\xc4\x8dkog tipiziranja, objektno-orijentiranog programiranja i samoprevo\xc4\x91enja. Ameri\xc4\x8dki ra\xc4\x8dunalni znanstvenik Alan Kay, poznat po svom ranom radu na objektno orijentiranom programiranju i dizajnu korisni\xc4\x8dkog su\xc4\x8delja je za LISP rekao da je to najve\xc4\x87i programski jezik ikad dizajniran._NEWLINE_Kratica odnosno naziv LISP vu\xc4\x8de podrijetlo od engl. LISt Processing. Vezane liste su jedna od Lispovih glavnih struktura podataka, a i sam Lispov izvorni kod \xc4\x8dine popisi (liste). Kao posljedica toga, programi na Lispu mogu manipulirati izvornim kodom kao strukturom podataka (v. meta programiranje), \xc5\xa1to dovodi do sustava makroa koji programerima dopu\xc5\xa1taju stvarati nove sintakse pa \xc4\x8dak i "programske jezike specifi\xc4\x8dne domene" ugra\xc4\x91ene u Lisp._NEWLINE_Izmjenjivost koda i podataka tako\xc4\x91er daje Lispu njegovu lako prepoznatljivu sintaksu. Sav je programski kod napisan preko S-izraza, ili zagra\xc4\x91enih popisa (lista). Poziv funkcije ili sintaksna forma je napisana kao popis sa imenom funkcije ili operatora na po\xc4\x8detku, nakon kojih slijede argumenti - primjerice funkciju f koja prima tri argumenta mo\xc5\xbee se pozvati rabe\xc4\x87i (f x y z).'